O‘zbekistonda koronavirusning to‘rtta shtammi aniqlangan

O‘zbekistonda hozirga qadar COVID-19 ning to‘rtta shtammi aniqlangan. Bu haqda Innovatsion rivojlanish vazirligi xabar berdi.

Ma’lum qilinishicha, 2021-yilning boshi va birinchi choragida koronavirusning alfa shtammi tarqalishi kuzatilgan bo‘lsa, shu yilning ikkinchi yarmida delta shtammi keng tarqalgan.
“Hozirga kelib esa ilgari qayd etilmagan yangi mutatsiyalar aniqlanmoqda, bu bosqichda ma’lumotlar umumlashtiriladi va ularning bioinformatik tahlili, shuningdek, tadqiqot natijalari nashrga tayyorlanadi”, — deyiladi xabarda.
Ilg‘or texnologiyalar markazi direktori o‘rinbosari professor Alisher Abdullayevning fikricha, O‘zbekistonda COVID-19 ning to‘rtta shtammi mavjud. Ularning bittasi “asl” Uxan shtammiga yaqin, u koronavirusga chalinganlarning taxminan 1 foizida aniqlangan. 20A shtammi esa 7 holatda kuzatilmoqda. Shuningdek, yana bir turi “britancha” shtamm bo‘lib, u esa taxminan 10 foizda qayd etilgan. Shu bilan birga, bemorlarning 82 foizdan ortig‘i — delta shtammi (“hindcha”) bilan zararlangan.
Eslatib o‘tamiz, 2021-yil 30-yanvar kuni koronavirusning “britancha” shtammi O‘zbekistonga kirib kelgani ma’lum bo‘lgandi. U 23-yanvar kuni Dubaydan qaytib kelgan 10 yoshli qizchada aniqlangan. SSV esa koronavirusning yangi shtammi aniqlangan qizcha haqida nima uchun 1 haftadan keyin e’lon qilinganiga izoh bergandi. 17-aprel kuni bosh vazir Abdulla Aripov boshchiligida koronavirusga qarshi kurash komissiyasining kengaytirilgan yig‘ilishida O‘zbekistonga koronavirusning “afrikacha” shtammi kirib kelgani aytilgandi. Iyun oxirlarida O‘zbekistonda koronavirusning “hindcha” shtammi aniqlangan edi.